Tužba podnesena 24. studenoga 2023. Timčenko/Vijeće
(predmet T-1107/23)
Jezik postupka: francuski
Stranke
Tužiteljica: Elena Petrovna Timčenko (Moskva, Rusija) (zastupnici: T. Bontinck, J. Goffin, L. Burguin, S. Bonifassi i E. Fedorova, odvjetnici)
Tuženik: Vijeće Europske unije
Tužbeni zahtjev
Tužiteljica od Općeg suda zahtijeva da:
poništi Odluku Vijeća (ZVSP) 2023/1767 od 13. rujna 2023. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine u dijelu u kojem produljuje primjenu mjera ograničavanja protiv tužiteljice donesenih Odlukom Vijeća (ZVSP) 2022/582 od 8. travnja 2022. i Provedbenom uredbom Vijeća (EU) 2022/581 od 8. travnja 2022.;
poništi Provedbenu uredbu Vijeća (EU) 2023/1765 od 13. rujna 2023. o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine u dijelu u kojem produljuje primjenu mjera ograničavanja protiv tužiteljice donesenih Odlukom Vijeća (ZVSP) 2022/582 od 8. travnja 2022. i Provedbenom uredbom Vijeća (EU) 2022/581 od 8. travnja 2022;
naloži Vijeću da isplati privremeni iznos od 1 000 000 eura na ime neimovinske štete koju je tužiteljica pretrpjela;
naloži Vijeću snošenje troškova.
Tužbeni razlozi i glavni argumenti
U prilog osnovanosti tužbe tužiteljica ističe šest tužbenih razloga.
Prvi tužbeni razlog koji se temelji na očitoj pogrešci u ocjeni kad je riječ o razlozima koje iznosi Vijeće, i osobito kad je riječ o kriteriju za uvrštenje na popis koji se primjenjuje na tužiteljicu i prirodi donesenih mjera.
Drugi tužbeni razlog, koji se temelji na povredi obveze obrazlaganja koju je počinilo Vijeće.
Treći tužbeni razlog, koji se temelji na povredi prava na saslušanje.
Četvrti tužbeni razlog, koji se temelji na povredi načela proporcionalnosti.
Peti tužbeni razlog, koji se temelji na povredi temeljnih prava koje tužiteljica izvodi iz svog temeljnog statusa europske građanke. Tužiteljica tvrdi kako je sloboda kretanja na području Europske unije zajamčena Ugovorima te da njezino ograničenje na temelju ZVSP-a nema pravne osnove, a nije ni proporcionalno ni nužno.
Šesti tužbeni razlog, koji se temelji na povredi drugih temeljnih prava tužiteljice zajamčenih Poveljom o temeljnim pravima i Konvencijom za zaštitu ljudskih prava i temeljnih sloboda, osobito povredi njezina prava vlasništva i prava na poštovanje privatnog i obiteljskog života.
____________